 ڪراچي (ويب ڊيسڪ) من موهڻي اداڪارا صبور علي فلمن ۾ ڪم ڪرڻ جي خواهش ظاهر ڪئي آهي پر ان سان گڏوگڏ هن شرط رکندي چيو آهي ته ان لاءِ سٺو اسڪرپٽ ضروري آهي. هڪ ويب سائيٽ کي انٽرويو ڏيندي صبور علي ٻڌايو ته آئون ايروناٽيڪل انجينيئر بڻجڻ چاهيندي هيس پر منهنجو اداڪارا بڻجڻ اتفاق هو، آئون گھڻي شرميلي هيس شروع کان ئي گلوڪاري ۽ اداڪاري جي شوقين به هيس، مون سان ٿيل اتفاق مون لاءِ بهترين ثابت ٿيو ۽ هاڻ آئون ان شعبي ۾ سيٽ ٿي وئي آهيان ۽ ان سان محبت ڪندي آهيان. هن چيو ته اداڪاري سان گڏوگڏ منهنجا ٻيا به گھڻا شوق آهن پر انهن سڀني مان سڀ کان گھڻو شوق مون کي لکڻ جو آهي، ماڻهو مون کي سدائين هٿ ۾ پين ۽ نوٽ ڏسندا، جيڪڏهن منهنجي سامهون اداڪاري کان سواءِ ڪا ٻي چونڊ هجي ها ته آئون انٽيريئر ڊيزائنر هجان ها. اداڪارا جو وڌيڪ چوڻ هو ته سلور اسڪرين مون کي گھڻو ڪجهه سيکاريو آهي پر وڏي اسڪرين تي ڪم ڪرڻ هر اداڪارا جو خواب هوندو آهي، مستقبل ۾ جيڪڏهن سٺو اسڪرپٽ مليو ته آئون فلمن ۾ ضرور ڪم ڪنديس.